Panikkhandelen er i gang - DNB ASA
Panikkhandelen er i gang
ons., des 21, 2011 16:37 CET
Hele 37 prosent panikkhandler julegaver, og mennene er i klart flertall, fremgår det av en fersk undersøkelse som Synovate har gjennomført for DNB.
-Det forbauser meg at så mange starter julehandelen sent hvert år. Jeg hører folk snakke om en fredelig jul, men når julaften nærmer seg stresser vi rundt som aldri før, spesielt mennene, sier forbrukerøkonom i DNB, Silje Sandmæl.
Sandmæl gir de som nå stresser rundt i siste liten, et klart råd:
-Gå ikke inn på et kjøpesenter før du har laget deg et handlekart som sier hvor du skal og hva du skal kjøpe. Ellers vil du bare bli gående rundt uten mål og mening, og da får du gjort lite, konstaterer hun.
-Vær også klar over at det ikke er nødvendig å kjøpe forskjellige gaver til alle. Kjøp gjerne LEGO eller spill til barn og bøker til voksne. Slike gaver setter de fleste pris på å få, og de er lette å bytte. Orker du ikke handle i overfylte butikker, gi opplevelser. Det kan være gavekort på kino eller konsert- eller teaterbilletter. Mange tror kanskje gullsmeden er beste valget når du skal finne gave til kona eller kjæresten, men det kan være vanskelig å treffe riktig hvis du ikke vet hva hun liker. En weekend-tur kan være et godt alternativ, foreslår Sandmæl.
Lite hyggelig og dyrt
Av undersøkelsen fremgår det også at 45 prosent ikke synes det er hyggelig å handle julegaver og at nesten halvparten av oss ender opp med å kjøpe dyrere julegaver enn vi i utgangspunktet hadde planlagt.
-Stresser du rundt i overfylte butikker uten mål og mening den siste uken før jul, så blir det ikke noe hyggelig. Da ender du fort opp med å handle blindt bare for å bli ferdig, og det koster, fastslår Sandmæl.